Deur Kuier 31 Augustus 2018 05:00
Gebruik 'n rasper vir jou oorbelle.
Hou jou oorbelle netjies bymekaar. Spuit 'n ou rasper met spuitverf en hang jou oorbelle in die gaatjies wanneer dit droog is.
Adèle Botes, Klerksdorp
As jou vel baie jeuk, sit Maizena op 'n stukkie watte en smeer dit oral op die jeukerige dele. Dit werk baie goed.
Vir enige seerplek, insekbyte of artritis-pyn, meng een Grandpa-poeier met een teelepel Vaseline en smeer aan.
Audrey Boonzaaier Ferus, Wor­cester
Vir almal wat soms nie staalwol of sponsies kan bekostig nie, gebruik 'n lemoensakkie en groen Sunlight-seep om potte, panne en plate mee te skuur.
Kayree de Jager, Mosselbaai
As nuwe skoene jou by die hakskeen druk, sny 'n repie van 'n pantyliner en plak aan die binnekant van jou skoen. Só sal jy nie blase kry nie.
Elwinet Leyding, Krakeelrivier
Water in 'n warmwatersak sal langer warm bly as jy 'n teelepel sout saam met die water ingooi.
Marlene Gertse, Gansbaai
Om 'n duvet inner gou en netjies oor te trek en in plek te hou, speld die omgekeerde bokant van die duvetoortreksel met klein spelde vas aan die inner en vou om in die regte kant.
Sharon Seekoei, Kraaifontein
As jy iets bak wat met meel bedek moet word, voer die bak uit met clingwrap voor jy die meel ingooi. Gooi daarna die clingwrap weg en jou bak so skoon soos toe jy dit uit die kas gehaal het.
Marinda Roman, Northpine
Vir vlekke in jou gesig, maak 'n dik pasta van kasterolie en 'n bietjie koeksoda. Was jou gesig, smeer die pasta aan en hou dit aan vir 10 tot 15 minute. Spoel daarna af met lou water.
Liezel Jansen, Bloemfontein
Vir enige vetkol, plaas bruinpapier onder die kledingstuk en bo-op die vetkol. Stryk met die warm yster op die vetkol totdat dit verdwyn.
Joan Karsten Kleinhans, Worcester
Kortpad-weekmetode vir droë bone: Sorteer en was die bone. Laat kook dit vir vyf minute. Skakel die plaat af en laat staan op die warm plaat vir omtrent 'n uur. Die bone is nou gereed om soos gewoonlik, maar gouer gekook te word.
Ella ­Ludick, Komaggas
As ek besig is om patats te skil, gooi ek sout in die water. Dit verhoed dat dit bruin trek.
Elaine Barnes, Kuilsrivier
SOEK JY/HET JY WENKE?
Stuur 'n WhatsApp na 0607840589, met jou wenk, plus jou naam en blyplek en as ons jou wenk plaas, sal jy R50 verdien. Ons kies ook 'n Wenk van die Maand waar jy 'n groot prys kan wen!